4.		Odvolanie proti rozhodnutiu
			o žiadosti o vrátenie daňového preplatku
(§ 72 ods. 1 zákona č. 563/2009 Z. z. o správe daní – daňový poriadok)
TRIAL, spol. s r.o., Jahodníky 18, Trenčín, DIČ, IČO
Doporučene
Daňový úrad TRENČÍN
K dolnej stanici 22
911 33 Trenčín
Trenčín 10. 06. 2012
Vec:		Odvolanie proti rozhodnutiu o žiadosti o vrátenie daňového preplatku
Dňa 1. júna 2022 bolo našej spoločnosti TRIAL, s.r.o. so sídlom Jahodníky 18, Trenčín doručené rozhodnutie Daňového úradu Trenčín č. I/223/4546/999523-r zo dňa 29. 5. 2012 k žiadosti podanej dňa 10. 6. 2022, ktorou sme žiadali vrátiť preplatok na dani z príjmov právnických osôb vo výške 5 122,35 € (slovom päťtisíc jednostodvadsaťdva eur a 35 centov).
Uvedeným rozhodnutím bola žiadosť o vrátenie preplatku zamietnutá s tým, že správca dane tento daňový preplatok na dani z príjmov právnickej osoby vo výške 5 122,35 € použije na úhradu nedoplatku na dani z pridanej hodnoty ako vlastnej daňovej povinnosti, ktorý vznikol 26. 4. 2022, ktorú eviduje vo výške 4 022,00 € (slovom štyritisícdvadsaťdva eur).
Proti rozhodnutiu Daňového úradu Trenčín č. I/223/4546/999523-r zo dňa 29. 5. 2022 a v súlade s § 72 ods. 1 daňového poriadku podáva naša spoločnosť odvolanie a žiada zrušiť uvedené rozhodnutie a preplatok na dani z príjmov právnickej osoby vo výške 5 122,35 € vrátiť na účet našej spoločnosti č. 45627890/1100.
Prehlasujeme, že daň z pridanej hodnoty ako vlastnú daňovú povinnosť naša spoločnosť uhradila v plnej výške v sume 4 022,00 € poštovou poukážkou dňa 25. 4. 2022. Kópia dokladu o zaplatení je prílohou tohto odvolania.
JUDr. Viliam Vareška, v. r.,  konateľ spoločnosti
Príloha: 
–	Doklad o zaplatení dane - poštová poukážka
Poznámka k postupu podania odvolania proti nesprávnemu rozhodnutiu správcu dane
Postup podania odvolania ako opravného prostriedku proti rozhodnutiu správcu dane upravujú nasledovné ustanovenia daňového preplatku:
§ 72 Všeobecné ustanovenie o odvolaní 
§ 73 Postup prvostupňového orgánu
§ 74 Postup odvolacieho orgánu
Pri podaní odvolania daňový subjekt postupuje podľa § 72 daňového poriadku.
Podľa § 72 ods. 1 daňového poriadku môže daňový subjekt podať odvolanie, ak tento zákon neustanovuje inak, alebo ak sa účastník konania odvolania nevzdal písomne alebo ústne do zápisnice u správcu dane.
Podľa § 72 ods. 2 daňového poriadku odvolanie sa podáva písomne alebo ústne do zápisnice u správcu dane alebo orgánu, ktorého rozhodnutie je odvolaním napadnuté.
Podľa § 72 ods. 3 daňového poriadku daňový subjekt môže odvolanie podať do 30 dní odo dňa doručenia rozhodnutia, proti ktorému odvolanie smeruje, ak tento zákon neustanovuje inak; najneskôr do uplynutia tejto lehoty možno podané odvolanie zmeniť alebo doplniť. 
Podľa § 72 ods. 4 daňového poriadku odvolanie musí obsahovať okrem náležitostí podľa § 13 ods. 3 daňového poriadku, t. j. z podania musí byť zrejmé, kto ho podáva, v akej veci, čo sa navrhuje a ak to z povahy podania vyplýva, dôvody podania aj nasledovné údaje:
a)	označenie prvostupňového orgánu, 
b)	číslo rozhodnutia, proti ktorému odvolanie smeruje, 
c)	dôvody podania odvolania, 
d)	dôkazy preukazujúce odôvodnenosť odvolania, ak sa v odvolaní nenamieta len rozpor s právnymi predpismi; ak je to možné, daňový subjekt predloží aj listinné dôkazy, 
e)	navrhované zmeny alebo zrušenie napadnutého rozhodnutia.
Ak podľa § 72 ods. 5 daňového poriadku odvolanie neobsahuje zákonom predpísané náležitosti, prvostupňový orgán postupuje podľa § 13 ods. 8 a 9, pričom lehota na odstránenie nedostatkov odvolania nesmie byť kratšia ako 15 dní.
Podľa § 13 ods. 8 a 9 daňového poriadku, ak má podanie nedostatky, pre ktoré nie je spôsobilé na prerokovanie, vyzve príslušný orgán daňový subjekt, aby ich podľa jeho pokynu a v určenej lehote odstránil. Súčasne ho poučí o následkoch spojených s ich neodstránením. Ak daňový subjekt nedostatky podania v požadovanom rozsahu odstráni v lehote určenej príslušným orgánom, považuje sa takéto podanie za podané bez nedostatkov v deň pôvodného podania. Ak daňový subjekt výzve príslušného orgánu nevyhovie v plnom rozsahu a v určenej lehote, považuje sa toto podanie za nepodané a príslušný orgán túto skutočnosť oznámi daňovému subjektu. 
Podľa § 72 ods. 6 daňového poriadku, ak účastník konania vezme odvolanie späť, nemôže podať v tej istej veci nové odvolanie. Oznámenie o späťvzatí odvolania musí byť podané písomne alebo ústne do zápisnice. Za deň späťvzatia odvolania sa považuje deň spísania zápisnice o späťvzatí odvolania alebo deň, keď bolo oznámenie o späťvzatí odvolania doručené správcovi dane. Tým dňom je odvolacie konanie zastavené a rozhodnutie nadobúda právoplatnosť. Ak sú v dobe od podania odvolania do jeho späťvzatia vykonané prvostupňovým orgánom v konaní úkony, späťvzatím odvolania sa nezrušujú a možno ich využiť v ďalšom konaní.
Podľa § 72 ods. 7 daňového poriadku včas podané odvolanie má odkladný účinok, ak tento zákon neustanovuje inak.
Podľa § 72 ods. 8 daňového poriadku odvolanie je neprípustné, ak
a)	je podané po určenej lehote,
b)	nie je podané oprávnenou osobou,
c)	smeruje len proti odôvodneniu rozhodnutia.
Podanie odvolania nepodlieha povinnosti zaplatiť správny poplatok.